OAJ Pääkaupunkiseudun ja OAJ Uusimaan lausunto Opetus- ja kulttuuri-ministeriölle varhaiskasvatusta koskevan lainsäädännön uudistamistyöryhmän esityksistä

Tiivistelmä:

* lapsivaikutusten arvioinnista säädettävä
* Kelpoisuudet pidettävä vähintään ennallaan, ei väljennystä varhaiserityisopettajan tehtävään, johtajille ylempi korkeakoulututkinto
* Lapsiryhmäkoko on säädettävä sitovasti, lasten ikä ja tuen tarve on otettava huomioon ryhmiä muodostettaessa.
* varhaiskasvatuksen tehtäväkuvat määritettävä tarkemmin
* lapsella on oikeus saada tarvitsemansa tuki viipymättä

OAJ Pääkaupunkiseudun ja OAJ Uusimaan alueyhdistykset ovat erittäin huolissaan siitä, että esitys uudeksi varhaiskasvatuslaiksi noudattelee pääsääntöisesti vanhoja yli 40 vuoden takaisia säädöksiä. Lain tulisi olla suuntautunut tulevaisuuteen.

OAJ Pääkaupunkiseutu ja OAJ Uusimaa haluavat kiinnittää lain valmistelijoiden ja laista päättävien tahojen huomion seuraaviin kohtiin:

Varhaiskasvatuksen tulee olla lapsen oikeus pedagogisesti (= opetuksellisesti) suunniteltuun toimintaan, varhaiskasvatuksella luodaan perusta lapsen elinikäiselle oppimiselle, tasapainoiselle kasvulle ja kehitykselle. Sen tulee olla jokaisen lapsen oikeus riippumatta siitä, ovatko lasten huoltajat kotona tai työelämässä. Subjektiivisen osallistumisoikeuden rajaamisella vahvistetaan lasten ja perheiden eriarvoista asemaa sekä lisätään syrjäytymisriskiä.

Lakiesityksessä varhaiskasvatuksen tavoitteet on kirjattu sekä lapsilähtöisiksi että lasten kasvua ja kehitystä tukeviksi. Lainsäädännöllä tulee vahvistaa lapsen oikeutta tasa-arvoiseen opetukseen ja kasvatukseen: On varmistettava varhaiskasvatukseen varattujen tilojen ja toimintaan tarkoitettujen välineiden riittävyys ja soveltuvuus sekä varhaiskasvatushenkilöstön mahdollisuus täydennyskoulutukseen ja perehdytykseen. Myös häirinnästä, kiusaamisesta ja väkivallan ehkäisystä sekä keinoista niihin puuttumiseen tulee säätää laissa.

Varhaiskasvatuksen toiminta-ajat tulee määritellä tarkemmin. Osapäivähoidon tarpeeseen on luotava selkeät kuusituntiset osapäiväryhmät, joiden toiminnan pedagoginen (=opetuksellinen) arviointi, suunnittelu ja valmisteluaika lastentarhanopettajalle on turvattava.

Yleistä, tehostettua tai erityistä tukea tarvitseva lapsi tulee huomioida ryhmän koossa ja henkilöstörakenteessa. Lapsella on oltava oikeus saada tarvitsemansa tuki viipymättä, myös yhteistyöhön ja tuen toteutuksen suunnitteluun on varattava aikaa. Lisäksi maahanmuuttajataustaisten lasten erityistarpeet, mm. kotouttaminen sekä kielen opettaminen on huomioitava sekä ryhmäkoossa että pedagogisen (=opetuksellisen) opetus- ja kasvatushenkilöstön käytössä.

Opetus- ja kasvatushenkilöstön sekä hoiva- ja huolenpitohenkilöstön tehtävien kuvaaminen on tarpeen: Varhaiskasvatuksen opettajan tehtäviin on kirjattava vastuu lapsiryhmän pedagogisesta toiminnasta sekä vastuu varhaiskasvatuksen tai erityisen tuen suunnitelmien laatimisesta ja johtajille on taattava pedagogisen johtamisen mahdollisuus, esim. opettajan työn tukijana. Myös varhaiskasvatuksen sosionomin sekä lastenhoitajien vastuualueet on selkiytettävä.

Varhaiskasvatuksen henkilöstöstä vähintään kahdella kolmesta hoito- kasvatus- ja opetushenkilöstöstä tulee olla korkeakoulututkinto, joista vähintään toisella yliopistollinen lastentarhanopettajatutkinto. Eritysopettajalla sekä esiopetuksesta vastaavalla opettajalla tulee olla yliopistollinen opettajan tutkinto ja johtajalla ylempi korkeakoulututkinto. Erityisopettajien kelpoisuusehtojen väljentäminen heikentäisi tukea tarvitsevien lasten asemaa.

Laissa tulee määritellä sekä varhaiskasvatuksen enimmäisryhmäkoko että lasten määrä suhteessa aikuisiin. Samaan aikaan varhaiskasvatuksen ryhmässä saa olla enintään kolmea henkilöä vastaava lapsimäärä. Toiminnallisten pienryhmien käyttöä ei tarvitse määritellä laissa.

Säädettävistä henkilöstö- ja ryhmäkokomitoituksista on pidettävä kiinni: Osapäiväisen hoidon tarpeen laajentamisesta kokopäiväiseksi ei saa seurata ryhmäkoon kasvua yli ryhmän enimmäismäärän. Myös henkilöstöä tulee olla riittävästi koko varhaiskasvatuksen toiminta-ajan niin, että lapset saavat tarvitsemansa turvallisen, suunnitellun sekä valmistellun opetuksen ja kasvun tuen. Ryhmäkoko, henkilöstömitoitus sekä esiopetuksen ja varhaiskasvatuksen ajankohdat tulee määritellä tarkasti myös osa-aikaiseen sekä vuorohoitoon.

Suuntautumalla tulevaisuuteen laki vahvistaa lasten asemaa ja oikeuksia luoden pohjan elinikäiselle oppimiselle sekä kasvulle ja kehitykselle. Varhaiskasvatuksen laatuun panostamisella on suuri vaikutus lasten ja yhteiskuntamme tulevaisuuteen.

Tulemme mielellämme keskustelemaan kanssanne tarkemmin varhaiskasvatuslain valmisteluun liittyvistä seikoista ja tarpeista.

*Laura Nurminen Markku Tikkanen*

puheenjohtaja puheenjohtaja

OAJ Pääkaupunkiseutu OAJ Uusimaa

laura.nurminen@edu.hel.fi markku.tikkanen@karkkila.fi